
RAPORT 
asupra propunerii legislative pentru completarea articolului 27 
din Legea fondului funciar nr.18/1991 

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru completarea articolului 27 din Legea fondului funciar nr.18/1991,  transmisă cu adresa  nr.Pl. x 100 din 24 martie 2010 şi înregistrată sub nr.24/217/25.03.2010. 

La întocmirea raportului, Comisia a avut în vedere avizul favorabil al Consiliului Legislativ, avizele negative ale Comisiei pentru administraţie publică şi amenajarea teritoriului, Comisiei pentru drepturile omului, culte şi problemele minorităţilor naţionale, Comisiei juridice, de disciplină şi imunităţi şi punctul de vedere negativ al Guvernului.
Propunerea legislativă are ca obiect de reglementare modificarea şi completarea art.27 alin.(2) din Legea fondului funciar nr.18/1991, republicată, cu modificările şi completările ulterioare, cu două litere noi, în sensul îmbunătăţirii procedurii de reconstituire a dreptului de proprietate pe vechile amplasamente.
Propunerea legislativă pentru completarea articolului 27 din Legea fondului funciar nr.18/1991 face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative sus menţionate a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 27 de deputaţi, din totalul de 27 de deputaţi membri ai comisiei.

Raportul Comisiei a fost respins, în unanimitate, în şedinţa din 15 aprilie 2010 din următorul considerent: printre modificările aduse legilor fondului funciar prin Legea nr.247/2005 privind reforma în domeniile proprietăţii şi justiţiei, precum şi unele măsuri adiacente se află şi aceea a lărgirii sferei probelor în vederea stabilirii dreptului de proprietate asupra terenurilor. 
Propunerea legislativă a fost respinsă de Senat în şedinţa din 22 martie 2010.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.
        PREŞEDINTE,
             



     SECRETAR,

Prof. univ. dr. Valeriu TABĂRĂ


              Vasile MOCANU
Consilier, Anton Păştinaru 

Expert, Gheorghe Adrian Goţa

